Йәй башында температурам күтәрелеп ауырып киттем. Үҙ көстәре менән аяҡҡа баҫтыра алмағас, район үҙәгендәге дауаханаға алып барҙылар. Үпкәмә һыуыҡ тейгән. Сәмиға апайым минең менән 3 ай буйы дауаханала ятты. Өләсәйем көн дә йәйәүләп 25 километр алыҫлыҡта ятҡан ауылдан яңы һауылған һөт менән ҡаймаҡ килтереп йөрөнө. Хәҙер уның минең өсөн нисек өҙгөләнгәнен яҡшы аңлайым. Врач яңы бешкән ҡарағат ашарға ҡушҡайны. Үҙебеҙҙә үҫмәгәс, өләсәйем район үҙәгендә өй беренсә йөрөп, бер стакан еләк табып килтерҙе. Әсәйемдәр оҙайлы гастролдә ине, уларға хәбәр итеп торманылар. Сәмиға апайымды, 3 ай буйы эшендә булмағас, эшенән ебәрҙеләр. Атай-әсәйемдәр ҡайтыуға мин һауыҡҡайным инде. Өләсәйемдәргә бәнәң өсөн шундай ҡыйынлыҡтар аша үтергә тура килеүен улар аҙаҡ ҡына белделәр,” – тип иҫләй бала сағының бер мәлен 70 йәшен билдәләгән Башҡортостандың халыҡ артисы, Салауат Юлаев исемендәге премия лауреаты, Башҡорт академия драма театры актеры Олег Ханов. Мәҙәниәт рубрикаһында урын алған иҫтәлектәрҙә Айһылыу Сәғитова талантлы актер һәм режиссерҙың тормош юлы буйлап сәйәхәт ҡылырға саҡыра. Был сәйәхәттән журнал уҡыусылар фәһем дә, күңел кинәнесе лә алыр!